
ELFOGADOTT SZÖVEGEK

Emberkereskedelem és súlyos emberi jogi jogsértések nem orosz állampolgárok, főként afrikaiak toborzása során Oroszország ukrajnai agressziós háborújában

[bookmark: Sujet][bookmark: References]Az Európai Parlament 2026. március 12-i állásfoglalása az emberkereskedelemről és súlyos emberi jogi jogsértésekről, amelyek nem orosz állampolgárok, főként afrikaiak toborzásához kapcsolódnak Oroszország ukrajnai agressziós háborújában (2026/2641(RSP))
[bookmark: TextBodyBegin]Az Európai Parlament,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel Oroszország megtévesztő toborzási módszereket és kényszerítést alkalmaz több ezer külföldi állampolgár – különösen különböző afrikai államokból, valamint Kubából, Dél- és Közép-Ázsiából származó személyek – toborzására annak érdekében, hogy fenntartsa Ukrajna elleni brutális, provokáció nélkül indított, indokolatlan és jogellenes agressziós háborúját;
B.	mivel oknyomozó riportok és több afrikai állam jelentései olyan toborzóhálózatokat tártak fel, amelyek szisztematikusan alacsony jövedelmű területekről származó személyeket céloznak meg, főként a közösségimédia-platformokon keresztül, a foglalkoztatásra, az oktatásra vagy az állampolgárságra vonatkozó hamis ígéretekkel; mivel a toborzott személyeket Oroszországba csábítják, megfosztják személyazonosító okmányaiktól, majd kényszer vagy fenyegetések alkalmazásával besorozzák őket; mivel Francis Ndung’u Ndarua kenyai állampolgár esete – akit csalárd módon toboroztak és az ukrán frontra küldtek – jól szemlélteti e gyakorlatok rendkívüli kegyetlenségét;
C.	mivel a beszámolók szerint az orosz hatóságok állami kötődésű vállalatokon, közvetítőkön, katonai struktúrákon és nagykövetségi tisztviselőkön keresztül működtetik ezeket a toborzási programokat;
D.	mivel tanúvallomások szerint az Afrikából toborzott személyeket a legveszélyesebb frontvonalbeli feladatok ellátására kényszerítik, feláldozhatóként kezelik őket, valamint rasszista túlkapásoknak és megkülönböztetésnek vannak kitéve;
E.	mivel a beszámolók szerint több száz afrikai nőt megtévesztéssel vettek rá arra, hogy Oroszországban drónösszeszerelő gyárakban dolgozzanak rendkívül veszélyes körülmények között és kizsákmányoló feltételek mellett;
1.	határozottan elítéli a külföldi állampolgárok emberkereskedelem és kényszertoborzás útján történő besorozását Oroszország katonai szolgálatába, valamint a háborúhoz kapcsolódó munkaerő-kizsákmányolást; hangsúlyozza, hogy ezek a gyakorlatok súlyosan sértik az emberi jogokat és a nemzetközi humanitárius jogot, valamint háborús bűncselekménynek és emberiesség elleni bűncselekménynek minősülhetnek;
2.	sürgeti az összes érintett államot, hogy vizsgálják ki és küzdjenek a külföldi állampolgárok toborzása ellen, és vonják felelősségre mindazokat, akik azt végzik, elősegítik vagy támogatják, hogy fokozzák az éberséget a bevándorlási tisztviselők körében, proaktívan figyelmeztessék a polgárokat az Oroszországba történő utazás veszélyeire az állítólagos munkalehetőségek vagy oktatási ajánlatok ürügyén, és könnyítsék meg a csalárd módon toborzott külföldi állampolgárok azonnali hazaszállítását;
3.	felhívja a közösségimédia-platformokat, hogy tegyenek eleget emberi jogi kötelezettségeiknek, és működjenek együtt az illetékes hatóságokkal a megtévesztő, Oroszországhoz köthető toborzási és emberkereskedelmi hálózatok által használt tartalmak azonosításában és eltávolításában; felszólítja az államokat, hogy vonják felelősségre ezeket a platformokat;
4.	hangsúlyozza, hogy a megtévesztő toborzási módszerek egyre gyakoribb alkalmazása egybeesik Oroszország befolyásának növekedésével az afrikai államokban, többek között katonai magánvállalatokon és információmanipulációs kampányokon keresztül;
5.	követeli, hogy Oroszország haladéktalanul hagyjon fel az ilyen toborzási gyakorlatokkal, és garantálja a csalárd módon toborzott személyek feltétel nélküli hazaszállítását; az orosz hatóságokat tartja felelősnek e toborzási programok létrehozásáért és működtetéséért;
6.	felhívja a figyelmet Francis Ndung’u Ndarua esetére; felszólít a hazaszállítására; sürgeti Oroszországot, hogy tájékoztassa hozzátartozóit tartózkodási helyéről és egészségi állapotáról;
7.	felhívja az EU-t és tagállamait, hogy lépjenek kapcsolatba az érintett államokkal, és támogassák az emberkereskedelem elleni küzdelemre, valamint az áldozatok szabadon bocsátásának és hazaszállításának megkönnyítésére irányuló erőfeszítéseiket; felhívja az EU-t és tagállamait, hogy szabjanak ki célzott szankciókat a felelős személyekkel és szervezetekkel szemben;
8.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a tagállamoknak, az Afrikai Uniónak, az ENSZ Közgyűlésének, valamint az orosz és ukrán hatóságoknak.

